KIRJALLINEN KYSYMYS E-2358/02

esittäjä(t): Charles Tannock (PPE-DE) komissiolle

(2. elokuuta 2002)

Aihe: Korean laivanrakennusteollisuuden tuet ja komission laiminlyönti asian viemisessä WTO:n käsiteltäväksi

Vastauksessaan kirjalliseen kysymykseen E-0240/02(1) komission jäsen Lamy vastaa kysymykseen siitä, olisiko laivanrakennusteollisuuden tukien salliminen EU:ssa reaktiona vastaavaan käytäntöön Koreassa WTO:n sääntöjen vastaista. Hän ei kuitenkaan käsittele kysymystä siitä, olisivatko tällaiset tuet Euroopan unionin oman sisäisen kilpailun vaatimuksien vastaisia. Voisiko komissio ilmoittaa, uskooko se vai ei sen ehdotusten tällä alueella olevan jollain tavalla näiden vaatimusten vastaisia, sallivatko ne vastaavan tukitason kaikille jäsenvaltioille ja millainen päätösvalta sillä on perussopimusten mukaisesti tässä asiassa? Jos ehdotetun tuen taso vaihtelee eri jäsenvaltioissa, mitkä jäsenvaltiot hyötyisivät siitä eniten?

Komission jäsen puhuu ehdotetun väliaikaisen puolustusmekanismin kaltaisen eurooppalaisen tukijärjestelmän puolesta sillä perusteella, että WTO riitojenratkaisumenettelyt ovat aikaa vieviä ja että mikäli EU haluaa päästä sopimukseen Korean kanssa, sen on kuitenkin osoitettava, että se pystyy myös vastatoimiin, ja lisää, että väliaikainen puolustusmekanismi voisi luoda painetta korealaistelakoille. Komission jäsen toteaa myös, että valmiutta aloittaa valituksen laatiminen WTO:n käsiteltäväksi

ja väliaikaista puolustusmekanismia ei voi erottaa toisistaan, koska väliaikaista puolustusmekanismia ei voida soveltaa ennen kuin komissio aloittaa Korean vastaiset toimet WTO:ssa. Väittääkö komissio, että WTO:n riitojenkäsittelymenettelyä ei voida aloittaa ilman siihen liittyvää tukijärjestelmää tai että olisi WTO:n sääntöjen kanssa ristiriitaista ottaa käyttöön tällainen järjestelmä sen jälkeen, kun riitojenratkaisumenettely on aloitettu? Jos ei, mikä sitten oikeuttaa komission kieltäytymään aloittamasta WTO:n riitojenratkaisumenettelyä, jos neuvosto ei ensin hyväksy väliaikaista puolustusmekanismia, ellei tarkoituksena ole varmistaa, että neuvosto hyväksyy vain komission nykyiset tukiehdotukset? Jos asia on näin, miten komissio puolustautuu sitä syytettä vastaan, jonka mukaan se on kiinnostuneempi joidenkin jäsenvaltioiden laivanrakennusteollisuuden etujen ajamisesta toisten jäsenvaltioiden etujen vastaisesti sen sijaan, että se todella ratkaisisi riidan WTO:n kautta?

(1) EYVL C 229 E, 26.9.2002, s. 65.

Pascal Lamyn komission puolesta antama vastaus

(8. lokakuuta 2002)

Väliaikaiset suojajärjestelyt(1) ovat täysin yhteisön sisäisten kilpailusääntöjen mukaisia. EY:n perustamissopimuksen 87 artiklan 3 kohdan e alakohdan ja 89 artiklan nojalla neuvosto voi määräenemmistöllä komission ehdotuksesta ja parlamenttia kuultuaan määritellä tietyt tukilajit yhteismarkkinoille soveltuviksi. Väliaikaisten suojajärjestelyjen osalta nämä ehdot täyttyvät. Näin ollen ei ole epäilyksiä siitä, etteivätkö väliaikaiset suojajärjestelyt olisi asiaa koskevien oikeudellisten vaatimusten mukaisia.

Jos yhteisö aloittaa Maailman kauppajärjestössä (WTO) toimet Koreaa vastaan, komissio voi sallia valtiontuen (enintään kuusi prosenttia sopimuksen arvosta) edellyttäen, että asetuksessa (EY) N:o 1177/2002 asetetut ehdot täyttyvät. Jäsenvaltiot, jotka haluavat myöntää tukea osana väliaikaisia suojajärjestelyjä, voisivat tehdä niin ainoastaan sillä edellytyksellä, että ne noudattavat valtiontuen menettelyasetuksessa(2) säädettyjä ilmoittamista ja valtuuttamista koskevia vaatimuksia. Väliaikaiset suojajärjestelyt ovat selvästi kohdennettu toimenpide, jonka kesto (soveltaminen lopetetaan 31. maaliskuuta 2004) ja soveltamisala (tuki on sallittu ainoastaan aloilla, joiden on todettu kärsivän Korean epäterveiden kaupan käytäntöjen aiheuttamasta merkittävästä vahingosta ja vakavasta haitasta) on rajattu. Vaikka komissio ei voikaan ennakoida yksittäisten jäsenvaltioiden myöntämien tukien määrää, on selvää, että jos väliaikaiset suojajärjestelyt tulevat voimaan, niitä sovellettaisiin yhdenmukaisella tavalla koko yhteisössä.

Korean vastaisen WTO-menettelyn uhkan ja väliaikaisten suojajärjestelyjen käyttöönoton välisen kytkennän taustalla ovat pikemminkin poliittiset ja strategiset näkökohdat kuin oikeudelliset vaatimukset. Tämä kaksinapainen lähestymistapa ei tarkoita sitä, etteikö yhteisö voisi aloittaa Korean vastaista WTO-menettelyä ilman liitännäistä tukijärjestelyä, tai sitä, että väliaikaiset suojatoimenpiteet olisivat WTO:n sääntöjen vastaisia sen jälkeen, kun riitojenratkaisumenettely on aloitettu. Päinvastoin sen, että yhteisö turvautuu riitojenratkaisumenettelyyn, ei voida millään tavoin katsoa rajoittavan yhteisölle WTO-sopimuksista johtuvia tavanomaisia oikeuksia ja velvoitteita, ei myöskään oikeutta ottaa käyttöön sallittuja poliittisia toimenpiteitä, jollaiseksi tuen myöntäminen katsotaan. Komission näkemyksen mukaan väliaikaiset suojajärjestelyt ovat täysin WTO:n sääntöjen mukaisia. Tuet, jotka ovat sallittuja ja joilla ei ole osoitettu olevan kielteisiä vaikutuksia, ovat WTO:n järjestelmässä lainmukaisia kansallisia politiikan välineitä.

Väliaikaisten suojajärjestelyjen pitäisi kannustaa molempia osapuolia tyydyttävän ratkaisun hakemiseen, jolloin vältyttäisiin valtiontukien uudelleenkäyttöönotolta yhteisön laivanrakennusteollisuudessa. Jos tulevissa neuvotteluissa ei kuitenkaan päästä suotuisaan lopputulokseen 30. syyskuuta 2002 mennessä, yhteisö aloittaa Korean vastaisen riitojenratkaisumenettelyn riitojen ratkaisusta annettuja sääntöjä ja menettelyjä koskevan sopimuksen ja muiden asiaa koskevien WTO:n sääntöjen ja määräysten perusteella ja ottaa käyttöön väliaikaiset suojajärjestelyt, joiden puitteissa yhteisön tuotannonala saa väliaikaista tukea menettelyn keston ajan.

(1) Laivanrakennusteollisuuden väliaikaisista suojajärjestelyistä 27. kesäkuuta 2002 annettu neuvoston asetus (EY) N:o 1177/2002 (EYVL L 172, 2.7.2002).

(2) Euroopan yhteisön perustamissopimuksen 88 artiklan (entinen 93 artikla) soveltamista koskevista yksityiskohtaisista säännöistä 22. maaliskuuta 1999 annettu neuvoston asetus (EY) N:o 659/1999 (EYVL L 83, 27.3.1999).